b'\n_START_ARTICLE_\nSovra\xc5\xa1tvo in ljubezen\n_START_SECTION_\nVsebina\n_START_PARAGRAPH_\nV sosednjih kme\xc4\x8dkih dru\xc5\xbeinah je vojna pustila sovra\xc5\xa1tvo. V \xe2\x80\x9eson\xc4\x8dni hi\xc5\xa1i\xe2\x80\x9c \xc5\xbeivijo Petri\xc4\x8devi. Bla\xc5\xbe Petri\xc4\x8d je skrben gospodar in ljubi vinograd, Ne\xc5\xbea je vzorna gospodinja in ljube\xc4\x8da mati. Sin Toma\xc5\xbe je \xc5\xa1el k vojakom, starej\xc5\xa1a h\xc4\x8di Milena hodi v mesto kot kurirka v podjetju, najmlaj\xc5\xa1a, 18-letna Dorica pomaga pri doma\xc4\x8dih opravilih. Delo na kmetiji potrebuje veliko dodatnih rok, zato je o\xc4\x8de zaskrbljen, ker mu otroci odra\xc5\xa1\xc4\x8dajo in nepreklicno be\xc5\xbeijo od hi\xc5\xa1e. Soproga ve\xc4\x8didel dneva ostajata sama, saj Dorica velikokrat\xc2\xa0\xe2\x80\x9ebe\xc5\xbei\xe2\x80\x9c k teti Mal\xc4\x8dki._NEWLINE_Dru\xc5\xbeina Breznikovih \xc5\xbeivi nedale\xc4\x8d stran in jo sestavljajo zelo verni o\xc4\x8de Miha, mama Julka in sin Tone._NEWLINE_Bla\xc5\xbe Petri\xc4\x8d sovra\xc5\xbei Miha Breznika. Med drugo svetovno vojno naj bi Breznik izdal Petri\xc4\x8deva gestapovcem, \xc4\x8de\xc5\xa1 da v svoji hi\xc5\xa1i skrivata partizane. Bla\xc5\xbea poslali v zapor, s soprogo sta v pretepu z gestapovci dobila brazgotini na obrazih._NEWLINE_Poleg sosedskega sovra\xc5\xa1tva je v son\xc4\x8dni hi\xc5\xa1i tudi notranje, dru\xc5\xbeinsko sovra\xc5\xa1tvo. Spremljamo \xe2\x80\x9emladi\xe2\x80\x9c in \xe2\x80\x9estari\xe2\x80\x9c tabor. Star\xc5\xa1a sta v nenehnem sporu z Dorico, ki je v najstni\xc5\xa1kih letih. Ima svoj, druga\xc4\x8den pogled na svet, zato ji star\xc5\xa1i o\xc4\x8ditajo, da se neprimerno vede in govori. Vsakodnevno do\xc5\xbeivljajo spore in ne najdejo potrebnega, skupnega jezika._NEWLINE_Poleti se zgodi katastrofalno neurje kot pred \xc5\xa1estimi leti. Petri\xc4\x8devim prinese to\xc4\x8do, Breznikovim poplavo hi\xc5\xa1e. Bla\xc5\xbe je mo\xc4\x8dno zaskrbljen glede letnega dobi\xc4\x8dka. Dorica pomaga sosedom re\xc5\xa1iti pohi\xc5\xa1tvo tudi zato, da bi kljubovala star\xc5\xa1em. Pri Breznikovih opazi lepega in visokega Toneta. Po poplavi Dorica vsakodnevno obi\xc5\xa1\xc4\x8de Toneta, s tem pa se poglablja sovra\xc5\xa1tvo med h\xc4\x8derko in star\xc5\xa1i. Petri\xc4\x8deva ne vesta, kaj storiti in zato njuno sovra\xc5\xa1tvo do Breznikovih projicirata na lastno h\xc4\x8derko in Toneta. V Tonetu vidita sovra\xc5\xbenika, vendar mlada zaljubljenca ne vidita razloga, zakaj bi morala pla\xc4\x8devati stare grehe njunih star\xc5\xa1ev._NEWLINE_Medtem si je Toma\xc5\xbe z disciplino priboril nagradni dopust. Vsi doma\xc4\x8di so ga neizmerno veseli, saj je v hi\xc5\xa1o po dolgem \xc4\x8dasu prinesel veselje in brezskrbnost. Na trgatvi Petri\xc4\x8devih se spletejo nove ljubezenske vezi. Tone jim pomaga kljub prepovedi doma\xc4\x8dih in se v Dori\xc4\x8dinih o\xc4\x8deh prika\xc5\xbee kot mo\xc5\xa1ki, ki je vreden njene ljubezni. Tratnikova Pepca pomaga pri obiranju \xe2\x80\x9egrozdekov\xe2\x80\x9c zato, ker rada vidi Toma\xc5\xbea. Med njima se splete za\xc4\x8detna romanca, ki pa se do konca romana ne razkrije, saj se Toma\xc5\xbe vrne na voja\xc5\xa1ko dol\xc5\xbenost. Petri\xc4\x8deva Milena rada hodi v mesto in v slu\xc5\xbebo, kjer videva Mokri\xc4\x8devega \xe2\x80\x9eTon\xc4\x8deka\xe2\x80\x9c, ki dela kot telefonist._NEWLINE_Na va\xc5\xa1kem plesu zakonca Petri\xc4\x8d obujata mladostne spomine, Ne\xc5\xbea soproga spomni na dejstvo, da sta bila tudi onadva neko\xc4\x8d kot Dorica in Tone. Bla\xc5\xbe se sprosti in prepusti toku godbe ter pija\xc4\x8de. Ples zdru\xc5\xbei dru\xc5\xbeini, saj Breznik razkrije, da ju ni izdal gestapovcem, ampak je \xc5\xa1lo za nesporazum.\n_START_SECTION_\nKritike\n_START_PARAGRAPH_\n"Jezik je so\xc4\x8den in zveni naravno. Slog je izviren, neposnemljiv, opremljen z mnogimi humoristi\xc4\x8dno-ironi\xc4\x8dnimi podtoni." (Gaborovi\xc4\x8d 1979: 70)_NEWLINE_"Ni kak\xc5\xa1nega posebno dramati\xc4\x8dnega dogajanja, ni posebnih zapletov in razpletov, ne delujejo velike strasti, v \xc5\xbeivljenje na vasi ne posegajo kak\xc5\xa1ni usodni zunanji dogodki. V tem pogledu je \xc5\xa0vajncerjevo delo nenavadno sodobno in moderno." (\xc5\xa0rimpf 1979: 70)'